钦定古今图书集成/理学汇编/学行典/第109卷 > 朱子全书 > 《论语课会说》
## 钦定古今图书集成/理学汇编/学行典/第109卷 > 朱子全书 > 《论语课会说》

古之学者潜心乎六艺之文，退而考诸日用，有疑焉
则问问之，弗得弗措也。古之所谓传道授业、解惑者，
如此而已。后世设师弟子之员，立学校以群之。师之
所讲，有不待弟子之问，而弟子之听于师，又非其心
之所疑焉，汎然相与以具一时之文耳。学问之道，岂
止于此哉？自秦汉以迄今，盖千有馀年，所谓师弟子
者，皆不过如此。此圣人之绪言馀旨，所以不白于后
世，而后世之风流习尚，所以不及于古人也。然则学
者欲求古人之所至，其可以不务古人之所为乎？